ત્રણ વર્ષથી નેશનલ લેવલે કબડ્ડીમાં ભાગ લેનારા સૌરાષ્ટ્ર યુનિવર્સિટીના વિદ્યાર્થી રાહુલ બારડ કહે છે, ‘મહારાષ્ટ્ર એ કબડ્ડીની રમતનું હબ છે. નેશનલ લેવલે સૌથી વધુ ખેલાડીઓ મહારાષ્ટ્રના રમે છે અને એવોર્ડ મેળવે છે. ગુજરાતમાં કબડ્ડીના ખેલાડીઓને મહારાષ્ટ્રની સરખામણીએ સરકાર દ્વારા ઓછું પ્રોત્સાહન મળે છે. ખેલાડીઓને સારા કોચિંગનો પણ અભાવ છે. સૌરાષ્ટ્રમાં તો કબડ્ડીના કોઈ કોચ જ નથી. ટુર્નામેન્ટ રમવા જવાની હોય ત્યારે ખેલાડીઓને કિટ અપાતી નથી કે રહેવાની યોગ્ય વ્યવસ્થા પણ કરવામાં આવતી નથી. જોકે સ્પોર્ટ્સ ઓથોરિટી ઓફ ગુજરાત દ્વારા જુદી જુદી રમતો માટે પ૦ જેટલા કોચની ભરતી માટે જાહેરાત આપીને કાર્યવાહી શરૂ કરી એ થોડીક રાહત લઈ શકાય તેવી બાબત છે. અન્ય રાજ્યોમાં સ્પોટ્ર્સ ક્વોટા હેઠળ પણ ભરતીઓ થાય છે, જેનો ગુજરાતમાં અભાવ જોવા મળે છે. કબડ્ડીના ખેલાડીઓને ક્યાંયથી પ્રોત્સાહન મળતું ન હોઈ કબડ્ડીની રમતને નુકસાન થઈ રહ્યું છે.’